El secretari general del PP i director de campanya del 10-N, Teodoro García Egea, ha afirmat que si es confirma la caiguda en escons del PSOE Pedro Sánchez "hauria de començar a pensar a anar-se'n i a avaluar no presentar-se a una possible investidura". García Egea ha assegurat que els sondejos apunten que "només hi ha dues alternatives", és a dir, o governa el PP o ho fa el PSOE. Fonts dels populars han assegurat que mantenen l'esperança de sumar prou suports "fins l'últim minut" i han recordat que és el que va passar a Madrid a les eleccions municipals del 26 de maig. El secretari general del PP ha remarcat que "l'esperit d'Espanya Suma estava a la papereta del PP i els espanyols ho han sabut reconèixer veient les tendències de les enquestes". Sobre la baixada de la participació, García Egea ha recordat que són les quartes eleccions en quatre anys i ha dit que cal entendre el "cansament" dels ciutadans. García Egea ha comparegut a la seu del PP aquest diumenge al vespre un cop han tancat els col·legis electorals i ha agraït les forces de seguretat desplaçades a Catalunya i que han garantit que es voti amb "normalitat", segons ha destacat. Segons el secretari general del PP, ha estat un "treball impecable". Esperança de sumar "fins a l'últim minut" Fonts del PP han demanat "prudència" i han recordat que a les eleccions municipals del 26 de maig, a Madrid, les dretes no van sumar "fins a l'últim minut". Sobre el resultat de Vox, que podria doblar resultat segons els sondejos, les mateixes fonts han dit que a algunes províncies -com Màlaga- es decidirà qui obté escó "per molt poc marge". Afirmen que el president del PP, Pablo Casado, està "tranquil" i satisfet per haver fet una campanya electoral "en positiu". D'altra banda, recorden que parteixen del pitjor resultat de la història del PP -amb 66 escons al Congrés- i que "passi el que passi tot apunta que milloraran". Casado segueix l'escrutini a la seu del PP, al carrer Génova de Madrid, acompanyat de la seva dona, de García Egea i del seu equip més pròxim.

Summary: El PP diu que si es confirma que el PSOE perd escons Sánchez "hauria de pensar a anar-se'n"


És el percentatge que es va establir per a les protestes en el transport públic acordat entre sindicats, Generalitat i TMB el 2010 ACN Barcelona.-El sindicat CCOO ha reclamat aquest divendres que els serveis mínims durant la vaga de metro que comença aquest divendres a la mitjanit i s'allargarà fins el 22 de juny siguin del 33% després que TMB hagi anunciat que els impugnarà per considerar-los "insuficients". En un comunicat, el sindicat afirma que és "conscient que és necessari trobar l'equilibri entre el dret de vaga i l'afectació que es produeix i la ciutadania" i per això demana que s'apliqui "de manera estricta" els serveis mínims que es van pactar el 2010 entre CCOO, UGT, TMB i la Generalitat pels conflictes en transport urbà. En aquests acords, coneguts com a "pacte en fred", s'establia que els serveis mínims havien de ser del 33% i del 50% si hi havia més d'un transport públic en vaga. Aquest divendres, la regidora de Mobilitat i presidenta de Transports Metropolitans de Barcelona (TMB), Mercedes Vidal, ha anunciat que impugnarien els serveis mínims per considerar-los d'"insuficients" i ha criticat la "irresponsabilitat" de la Generalitat per no tenir en compte un informe que alertava sobre les conseqüències que va tenir en el transport i la mobilitat la darrera protesta dels treballadors. La Generalitat ha decretat uns serveis mínims del 40% en hores punta i del 20% en hores vall durant els cinc dies de vaga. Els serveis mínims seran d'un 20% per a les hores vall, del 40% per a les hores punta els laborables 20, 21 i 22 de juny i del 33% per a aquest cap de setmana del 18 i 19 de juny, que coincideix amb el Festival Sónar.

Summary: CCOO aposta per uns serveis mínims del 33% durant la vaga de metro


La consellera d'Ensenyament, Meritxell Ruiz, ha destacat aquest dimarts en seu parlamentària que el 55,4% dels centres educatius de Catalunya fan una part o la totalitat d'alguna assignatura no lingüística en anglès. Ruiz ha comparegut a la Comissió d'Ensenyament per exposar els recursos educatius per l'aprenentatge de llengües estrangeres i ha anunciat que els alumnes catalans han superat els 70 punts de mitjana a les proves d'avaluació de 4rt d'ESO d'aquest curs 2015-2016, realitzades el passat mes de febrer. Precisament, aquest és el nivell que indica un assoliment de competències, segons la consellera. En concret, hi ha un 57,4% d'escoles de Primària que fan servir l'anglès en alguna matèria no lingüística, mentre que als instituts de Secundària el percentatge es situa al 51,3%, d'acord amb dades facilitades per Departament d'Ensenyament. A més, als centres públics de Primària l'índex es situa prop del 52% i a Secundària en el 47%, segons ha detallat la consellera. En contrast, l'anglès en matèries no lingüístiques és present en un 71% dels centres concertats i privats de Primària, i en un 57% dels de Secundària. Ruiz considera que l'aplicació de l'anglès en assignatures no lingüístiques afavoreix que "l'alumne millori les seves competències en aquest àmbit" i ha reivindicat que es vol promoure la llengua estrangera com "una eina útil". La consellera ha remarcat que aquesta presència s'ha incrementat als centres públics del 32% que es va registrar al curs 2013-2014 fins al 52% en l'últim curs a Primària, i del 23% al 47% a Secundària. D'altra banda, ha assenyalat que "l'aposta que s'ha fet pels projectes d'anglès sobretot està beneficiant els centres d'alta complexitat", que acostumen a tenir més alumnes en una "franja baixa" d'assoliment de competències de llengua estrangera. En aquest sentit, Ruiz ha explicat que la nota mitjana en aquests centres ha passat dels 52 punts al curs 2012-2013 als 63 al 2014-2015. Pel que fa a les puntuacions competencials a Secundària, la consellera creu que encara hi ha "un marge de millora", tot i haver pujat dels 66,9 punts del curs passat als més de 70 en l'actual. A més, ha destacat que a Primària el nivell ha augmentat dels 73 punts del curs 2012-2013 als 74,5 del 2014-2015. La titular d'Ensenyament també ha remarcat la formació dels docents, amb 3.155 professors que s'han format en llengua estrangera en els últims cinc cursos i en el mateix període 4.848 especialistes, del total de 9.000, han actualitzat la seva formació. Al seu torn, els grups parlamentaris de l'oposició han demanat garantit l'equitat d'aprenentatge de l'anglès i han denunciat les desigualtats a l'hora d'adquirir les competències en llengua estrangera entre els centres en zones més desfavorides i els d'àrees més benestants. Ensenyament i Afers Socials perfilen el protocol de prevenció d'abusos a menors En declaracions als mitjans de comunicació després de la Comissió d'Ensenyament, Meritxell Ruiz ha explicat que el Departament d'Ensenyament i el de Treball, Afers Socials i Famílies estan acabant de revisar el protocol de prevenció d'abusos sexuals a menors. En aquest sentit, ha precisat que "en les properes setmanes" es portarà aquesta proposta al Govern. Ruiz ha dit que el plantejament es basa en "l'educació emocional" dels infants per establir "el que no han d'acceptar" i establir "indicadors" per reconèixer possibles casos.

Summary: Els alumnes de 4t d'ESO superen per primera vegada els 70 punts en competències d'anglès


Les escoles catalanes han millorat l'atenció a la diversitat cultural, però encara hi ha mancances en temes com ara treballar en les llengües d'origen o la llengua gitana. Així ho revelen les primeres conclusions de la investigació 'Diversitat cultural i igualtat d'oportunitats a l'escola', que desenvolupa el Grup de Recerca Anàlisi Social i Educativa de la Universitat de Lleida (UdL) i que es presenten en la primera de quatre càpsules audiovisuals adreçades a professionals de l'ensenyament, investigadors i professorat universitari. La iniciativa compta amb finançament del programa RecerCaixa, impulsat per l'Obra Social 'la Caixa' en col·laboració amb l'Associació Catalana d'Universitats Públiques (ACUP). Entre les primeres conclusions d'aquest projecte que acaba enguany destaquen dades com ara que el 93,2% dels centres treballen la diversitat en el currículum escolar i un 63,5% tenen un pla de convivència. En canvi, només un 12,5% ofereixen classes en llengües d'origen de l'alumnat i el percentatge baixa fins el 0,6% pel que fa a la llengua gitana. Tampoc es planifiquen sessions sobre altres cultures (1,1% sobre la cultura gitana i 2,8% d'altres), segons han donat a conèixer des de la UdL. El primer dels quatre vídeos amb les conclusions de la recerca 'Diversitat cultural i igualtat d'oportunitats a l'escola' pretén "fer transferència del coneixement d'una manera innovadora", explica el professor de la UdL Jordi Garreta. Per això, els responsables del projecte han volgut presentar les principals conclusions d'una línia de recerca que es va iniciar l'any 2000. La resta de càpsules serviran per "difondre experiències concretes de centres escolars", ja que "estem fent el seguiment de 10 escoles durant 5 mesos", ha afegit.

Summary: Una recerca de la UdL revela mancances en treballar les llengües d'origen en les escoles catalanes


La Sala Segona del Tribunal Suprem ha desestimat el recurs d'apel·lació presentat per l'expresident de l'ANC Jordi Sànchez contra la interlocutòria del magistrat Pablo Llarena del passat 14 de desembre, que li va denegar permisos de sortida de presó, així com major disponibilitat per utilitzar Internet a la presó i per tenir determinats contactes amb mitjans de comunicació, en la seva condició de candidat a les passades eleccions catalanes. La Sala Segona diu que la limitació és proporcionada i ajustada a la legislació europea, ja que l'expresident de l'ANC podria haver aprofitat els mítings electorals per incitar la ciutadania a participar en tumults per aconseguir fugir. L'anomenada sala d'apel·lacions (que resol dins de la Sala Segona els recursos formulats contra les decisions del magistrat instructor) explica sobre aquest tema que el Tribunal Europeu de Drets Humans ha proclamat que l'article 3 del Protocol addicional al Conveni per a la Protecció dels Drets humans i de les Llibertats Públiques, després de consagrar els drets subjectius al vot i elegibilitat, incorpora "limitacions explícites que cada estat pot modular", sempre que la participació democràtica no perdi efectivitat i que aquestes limitacions responguin a fins legítims que guardin adequada correspondència amb els motius que les impulsen. La sala subratlla que la decisió del jutge Llarena recorreguda va destacar que Sànchez era el número 2 d'una llista electoral de 85 candidats, a la qual es va incorporar quan ja estava privat de llibertat per la seva presumible participació en "delictes d'extrema gravetat" com la rebel·lió, sedició i malversació agreujada, de manera que "la limitació de la seva llibertat ni anul·lava completament la seva capacitat de dirigir a l'electorat per mitjans diferents de la presència personal en els mítings convocats, ni impedia que altres integrants de la seva candidatura abordessin plenament les activitats de campanya". "Raó per la qual --afegeixen els magistrats-- la seva situació personal en la causa encaixava en l'àmbit de les limitacions admeses als drets de vot i elegibilitat permeses a cada estat per respondre a fins legítims que guarden adequada correspondència amb els greus motius que les impulsaven, a més de ser absolutament compatibles amb una participació democràtica efectiva en els comicis". Atès això, la sala considera mancades de fonament les objeccions de Sánchez a la proporcionalitat de la decisió del jutge instructor. "La sospita del jutge d'instància sobre que el sol·licitant podria aprofitar la circumstància per incitar a la ciutadania a actuacions tumultuàries, no deixa de ser raonable. Si és cert que un cop produïda la reiteració delictiva, l'instructor podria revocar les autoritzacions concedides, també ho és que en aquest cas el dany que es tractava d'evitar ja estaria produït", indica el Suprem. La interlocutòria també desestima la petició subsidiària de Sànchez que s'elevés una qüestió prejudicial al Tribunal de Justícia de la Unió Europea preguntant si era compatible una interpretació de determinats articles de la llei i el reglament penitenciaris amb la carta de drets fonamentals de la UE que impedeixi "de manera absoluta" a un candidat en un procés electoral que estigui a la presó provisional anar a actes de campanya, atendre la premsa al centre penitenciari, i l'ús d'Internet en determinat horari per donar a conèixer el seu programa. El Suprem nega, en primer terme, que Sànchez tingués anul·lada la seva capacitat de dirigir-se a l'electorat, ja que disposava de l'ús d'Internet dins el règim de control fixat, el que possibilitava la seva participació limitada. I rebutja elevar qüestió al TJUE ja que argumenta que no té dubtes que la Llei i Reglament penitenciaris s'ajusten a la Carta de la Unió Europea, recordant les limitacions que cada estat pot modular en els drets subjectius de vot i elegibilitat (Protocol addicional al Conveni per a la Protecció dels Drets Humans). Entre els motius que impulsaven les limitacions imposades en aquest cas hi havia la necessitat de prohibir participar en actes de campanya fora de la presó, en poder ser utilitzats aquests escenaris "per impulsar mobilitzacions immediates que servissin per aconseguir la seva fugida, ja que no és aliena al resultat de la instrucció la instrumentalització de les masses dirigides o arengades per aconseguir propòsits delictius".

Summary: El Suprem avala la prohibició a Jordi Sànchez de sortir de la presó per fer campanya electoral


Enginyers Industrials de Catalunya (EIC) ha homenatjat aquest dijous Pompeu Fabra en la seva condició d'enginyer industrial químic en un acte amb diferents ponències on s'ha presentat el llibre 'Pompeu Fabra i Poch, enginyer (1868-1948)'. El president de l'Associació d'Enginyers Industrials de Catalunya, Jordi Renom, ha ressaltat que aquest és un acte especial perquè "no va especialment dirigit a filòlegs, ni lingüístiques ni dramàtics, que també, però vol posar de relleu que al ser Fabra un home de ciències i de lletres, el fet de la seva condició d'enginyer no és un aspecte secundari en la seva concepció de les lletres". Aquesta idea l'han recollit al llibre que s'ha presentat, que inclou nou articles. Renom assegurat que "és oportú que els enginyers catalans ens sentim a Fabra una mica nostre" i ha reivindicat la magna obra de Fabra com "un gran projecte d'enginyeria".  L'acte ha tingut lloc a l’auditori Pompeu Fabra del EIC a primera hora de la tarda i ha comptat amb diferents ponències sobre el filòleg català que tenen la seva correlació amb els capítols del llibre sobre Fabra enginyer que ha organitzat Enginyers Industrials de Catalunya. Aquestes ponències han girat al voltant de la seva biografia; de les influències entre matemàtiques, lògica, enginyeria, química i lingüística; els treballs científics i tècnics en llengua catalana durant la dictadura franquista, i, entre altres temes, les eines informàtiques més rellevants al servei de la lingüística aplicada.    L'acte ha servit també per presentar el llibre 'Pompeu Fabra i Poch, enginyer (1868-1948)' i que recull les aportacions dels diferents ponents a l'acte d'homenatge dels Enginyers Industrials de Catalunya a Fabra amb motiu del 150È aniversari del seu naixement. La gran majoria dels autors són enginyers industrials.  Renom ha assegurat que com queda recollit en al llibre que han presentat: "La formació en enginyeria de Fabra té un paper determinant en la forma d'afrontar un paper tant important com la formació de la nostra llengua". "Per què hem decidit participar de forma entusiasta a l'Any Pompeu Fabra?", ha preguntat Renom. "La resposta més senzilla", ha replicat, és que "la seva condició d'enginyer justifica per si sola l'homenatge a l'insigne filòleg". Tot i això, ha apuntat, amb aquesta resposta es quedarien curts, ja que el fet que Fabra fos enginyer "no és un aspecte secundari en la biografia del qui ha passat a la història com el seny i ordenador de la llengua catalana i haver-ne establert la normativa moderna".  Ha declarat que "la metodologia analítica, els hàbits adquirits de la matemàtica i els projectes propis de l'enginyeria són part essencial del seu pensament" i, per això, ha assegurat, "és oportú que els enginyers catalans ens sentim a Fabra una mica nostre. Renom ha reivindicat la magna obra de Fabra com un gran projecte d'enginyeria.  Per la seva part, Pau Verrié, enginyer industrial i coordinador de l'acte d'aquest dijous i la publicació, ha destacat que s'han fet i es faran molt actes per recordar a Fabra al llarg d'aquest any i ha ressaltat que en aquest acte es recorda al Fabra enginyer. Ha ressaltat que va ser "un dels personatges més importants de Catalunya del segle XX".

Summary: Un llibre reivindica el Pompeu Fabra enginyer


El municipi d'Alpens, un petit poble de 300 habitants del Lluçanès, ha esdevingut des d'aquest divendres i fins diumenge la capital de la forja del sud d'Europa. En total, 170 artesans vinguts d'arreu del món es donen cita per passar junts un cap de setmana ple d'activitats al voltant del món de la forja. Com a activitat central, els forjadors han començat a construir una obra de manera conjunta que s'inaugurarà diumenge i que vol ser un homenatge a la trajectòria de la 'Cursa 3 comarques', que se celebra al municipi des de 1990, la segona més antiga de Catalunya. Precisament, l'impulsor de la trobada, el forjador Enric Pla, ha destacat a l'ACN que l'èxit de la trobada rau en el fet que no és competitiva, sinó col·laborativa i, a més, aconsegueix generar un gran intercanvi de coneixement.  Un passeig ràpid per Alpens ja porta al visitant a descobrir que no és un poble qualsevol. Des de fa anys, el municipi s'ha convertit en un museu de la forja a l'aire lliure i els detalls es poden apreciar en panys, finestres, fanals i escultures al mig del carrer. Alpens respira forja cada dia de l'any, però aquest cap de setmana la passió per aquest ofici pren unes dimensions molt més grans que, segons les previsions, atrauran més de 2.000 visitants. Al voltant d'uns 170 artesans, un 13% més que en l'edició anterior, s'han inscrit per participar a la 13a Trobada Internacional de Forja d'Alpens. Un dels èxits de la fira, segons un dels impulsors, el forjador Enric Pla, és el fet que no hi hagi cap concurs, "sinó que el que es tracta és de crear una obra entre tots".  La peça, que s'inaugurarà diumenge, simbolitza el recorregut de la 'Cursa 3 comarques'. Pla ha explicat que s'ha preparat una silueta de la cursa, "i els forjadors l'hauran d'omplir amb diversos elements". Alguns esculpiran corredors, mentre que d'altres construiran animals o elements que es troben a la natura quan un atleta s'endinsa al bosc. La peça central del recorregut és una corredora creada a la mesura humana, la resta d'elements seran més petits.  Per la seva banda, l'alcaldessa d'Alpens, Montse Barniol, ha reconegut que organitzar una fira d'aquestes característiques és un gran repte. Tot i que l'Ajuntament disposa d'una casa on poder-hi encabir unes 65 persones, la resta dormiran a casa de veïns del municipi. La interacció que s'aconsegueix entre participants i gent local, "amb els anys fins i tot ha arribat a crear vincles  que s'han anat enfortint", ha explicat Barniol.  L'alcaldessa ha valorat molt positivament l'impacte que suposa la trobada de forjadors pel municipi. Tant a nivell econòmic com a nivell turístic la fira és un "èxit" no només per Alpens, sinó també per les poblacions veïnes que veuen com els bars, restaurants i allotjaments rurals s'omplen durant aquest cap de setmana.  Entre els reptes de futur de la fira, l'alcaldessa n'ha destacat dos. D'una banda, aprofitar el potencial "claríssim" que els aporta tota la forja instal·lada al poble, que no només atrau visitants durant la trobada de forjadors i caps de setmana següents per poder veure l'escultura col·lectiva, sinó que s'han adonat que durant l'any també van arribant turistes interessats i atrets pel món de la forja . De l'altra banda, també estan estudiant quina seria la millor manera de donar resposta a una demanda que els ha arribat des de fa temps i que es basa en poder explotar millor tot el potencial que es desprèn del contacte entre mestres de la forja i principiants que es dóna durant la trobada. De fet, la idea seria articular algun tipus de formació reglada, d'acord amb les escoles d'art.  La relació d'Alpens amb la forja comença amb el ferrer Joan Prat (1898-1985) que, segons Pla, "va deixar una empremta importantíssima al poble". El llegat artístic del "ferrer d'Alpens" és evident en aquesta localitat del Lluçanès. Un dels elements que caracteritza les obres de Prat consisteix en el seu domini per treballar la peça sense realitzar soldadures. Tot i que la temàtica predominant en les seves peces fossin els dracs i els motius fantàstics, la seva obra mestra és "El Manelic". Una peça que es troba a la plaça del Ferrer i que s'inspira en el protagonista del drama rural d'Angel Guimerà, 'Terra Baixa'.

Summary: Alpens s'erigeix aquest cap de setmana en la capital de la forja del sud d'Europa


L'esquí i les noves tecnologies són la base del seu negoci i ja tenen com a clients i prescriptors 50 estacions de set països (repartides entre els Pirineus, els Apenins i els Andes). Nascuda ara fa quatre anys, l'empresa gironina Skitude ha creat fins a una vintena d'aplicacions, que sumen mig milió de descàrregues, i compta amb més de 100.000 usuaris registrats a la seva xarxa social. Des de qualsevol dispositiu, els esquiadors tenen informació en temps real sobre l'estat de les pistes. I un cop es calcen els esquís, Skitude no només compta quants quilòmetres de pistes i desnivells fan en una jornada. També els permet participar en competicions internacionals (virtuals, això sí). Ara l'empresa es fixa superar els dos milions d'usuaris en dos anys i entrar als mercats alpí i nord-americà. Què tenen en comú un esquiador que baixa les pistes de La Molina i un altre que ho fa a l'estació xilena de Valle Nevado, a més d'11.000 quilòmetres de distància? Si tots dos porten el mòbil a la butxaca i s'han baixat l'app de l'estació, el seu nexe es diu Skitude.   Aquesta empresa nascuda al Parc Científic i Tecnològic de la Universitat de Girona, i ara amb seu a Riudellots de la Selva, proveeix aplicacions mòbils a les estacions d'esquí i també ha creat una xarxa social per als amants dels esports de neu. Amb només quatre anys (va néixer el 2012), Skitude ja té com a clients i prescriptors 50 estacions d'esquí, per a les quals ha creat una vintena d'apps. I la seva xarxa social ja compta amb més de 100.000 usuaris registrats.   Al Pirineu català, entre d'altres, el segell d'Skitude ja és present a La Molina, Masella, Vall de Núria, Vallter2000, Espot, Port Ainé, i Port del Comte. I a l'estat espanyol, l'empresa treballa amb estacions com la de Sierra Nevada.   Des dels seus inicis, però, la firma gironina ja va tenir marcada vocació internacional. A dia d'avui, s'ha introduït a quatre països europeus i a dos de l'altra banda de l'Atlàntic (França, Itàlia, Andorra, Eslovènia, l'Argentina i Xile).   Segons explica un dels socis fundadors, David Huerva, l'aposta per l'hemisferi sud obeeix també a una estratègia de negoci. "L'esquí és un esport estacional i s'ha de tenir en compte que quan aquí acaba temporada, perquè arriba el bon temps, allà és quan comença", precisa.   Mapes 3D i competicions virtuals   Skitude concentra el seu negoci directe en les estacions d'esquí, per a les quals crea les aplicacions. Descarregar-se-les, així com formar part de la xarxa social, és gratuït per als usuaris. Amb elles, els esquiadors tenen informació en temps real de l'estat de les pistes (gruixos de neu, temperatura, mapes en tres dimensions, imatges a través de webcam, etc.).   A més, un cop els esquiadors ja es troben sobre pistes, les aplicacions els hi permeten calcular les seves pròpies marques (quilòmetres esquiats, desnivells...). I en cas que pateixin un accident, mitjançant l'app poden comunicar les seves coordenades directament als serveis d'emergència.   Però el potencial d'Skitude no s'acaba aquí. "Fem que esquiar també sigui un repte i, per això, organitzem competicions virtuals", concreta Huerva. En aquests reptes 2.0, els esquiadors no s'enfronten només amb els qui baixen pistes a l'estació on es troben, sinó també amb tots els altres que ho fan en aquelles on Skitude hi és present. És a dir, des de Vallter2000 poden competir amb altres esquiadors de l'Argentina o Xile. Com a premi, reben material d'esquí (que cedeixen les marques amb qui l'empresa gironina té acords de patrocini).   De retruc, les aplicacions d'Skitude també tenen avantatges per a les estacions. Un d'ells, com no podia ser d'altra manera, és la projecció (i això es tradueix en més forfets venuts). "Però a més, a través de les app, les estacions també poden enviar missatges instantanis als usuaris, bé sigui a tots en general, bé sigui només a aquells esquiadors que es trobin en una zona concreta de l'estació", explica David Huerva.   Dos milions d'usuaris i nous mercats   Skitude s'ha fixat fer un salt de gegant en els propers dos anys. D'entrada, l'empresa es proposa arribar a aconseguir 2 milions d'usuaris a la seva xarxa social fent accions de captació de forma prioritària a tot Europa i Amèrica, però sense descuidar la resta de mercats ja que la plataforma té usuaris que esquien en països tan exòtics com el Kazajistán, o llunyans com Austràlia i Nova Zelanda.    A més, també vol estendre les seves app a Europa i a l'Amèrica del Nord. "Volem portar-les a les estacions d'esquí dels Alps, a les dels països escandinaus i també a les d'Estats Units", precisa el seu soci fundador. Entre els seus projectes, aquests ja dirigits als esquiadors, també hi ha els d'introduir publicitat a les aplicacions i fer que determinats serveis (els coneguts com a 'premium') siguin de pagament per als usuaris.   En paral·lel, a l'hora d'estendre la seva xarxa social, dins l'estratègia d'Skitude també hi entren països on no hi ha ni una sola pista d'esquí. Aquest és el cas, per exemple, del Brasil o el Regne Unit. "El fet que no tinguin estacions, però, no impedeix que vagin a esquiar; el que passa és que ho fan en d'altres països, i també els hem de considerar com a públic objectiu", concreta Huerva.   Actualment, Skitude compta amb una plantilla de catorze persones. Amb seu a Riudellots de la Selva, disposa d'una oficina central als Pirineus i de dues sucursals: una a Londres i l'altra a Santiago de Xile.

Summary: Skitude, aplicacions per a esquiadors nascudes a Girona amb presència a 50 estacions i set països del món


La fiscalia creu que tretze dels casos denunciats per presumptes abusos sexuals per part de l'exprofessor de gimnàstica de Maristes Sants-Les Corts Joaquín Benítez han prescrit. El Jutjat d'Instrucció número 6 de Barcelona va demanar a les parts que informessin sobre si 14 de les denúncies presentades contra el pederasta confés podrien haver prescrit. En un escrit dirigit al jutge, el fiscal considera que només una d'aquestes denúncies pot ser castigada penalment perquè no ha passat el termini de prescripció. Es tracta d'una denúncia que relata uns presumptes tocaments que s'haurien produït entre el 2005 i el 2009. El jutjat ha rebut un total de 16 denúncies contra Benítez, dues de les quals ja s'estan investigant. (S'afegeix informació sobre les altres dues denúncies que ja s'estan investigant) En el seu escrit, el fiscal detalla que 11 de les 14 denúncies dubtoses corresponen a fets que van tenir lloc quan estava vigent el codi penal de 1973, de manera que s'emmarcarien en un delictes d'abusos deshonestos amb un termini de prescripció de 5 anys. En tots aquests casos, aquest termini ha passat entre el moment que van complir la majoria d'edat –moment en què comença a computar-se el termini de prescripció dels delictes contra la llibertat sexuals de menors- i el dia de la denúncia. Pel que fa a dues denúncies més, el fiscal les enquadra en un delicte d'abusos sexuals segons el codi penal del 1995 reformat el 2002. En aquest cas, en què els denunciants afirmen que hi va haver tocaments un sol cop, el delicte té un termini de prescripció de 3 anys, que també ha passat. En canvi, el ministeri públic considera que un dels casos no hauria prescrit. Es tracta d'un denunciant que relata tocaments entre els anys 2005 i 2009. El delicte també seria el d'abusos sexuals, però de caràcter continuat, de manera que el termini de prescripció passa a ser de 5 anys. Un temps que no ha passat entre la majoria d'edat del denunciant i la data de la denúncia. Per això, en aquest cas, el fiscal considera que la instrucció de la causa ha de continuar. Respecte les altres dues denúncies, el magistrat no tenia dubtes sobre la seva prescripció i per això no va demanar l'opinió del fiscal. Així, ja s'ha pres declaració a les víctimes i s'han fet diligències d'investigació. Ara el jutge previsiblement afegirà a la investigació la tercera denúncia que el fiscal considera no prescrita, i caldrà veure què fa amb les altres 13 que sí que es consideren fora del termini per ser investigades penalment.

Summary: ACTUALIZACIÓ:La fiscalia veu prescrites tretze denúncies contra el pederasta confés Joaquín Benítez


L'aeroport de Barcelona-el Prat va gestionar l'any passat 21,2 milions de maletes, el que suposa una mitjana de 58.000 diàries i un increment del 9% respecte les gestionades el 2015. El dia de major activitat va ser el diumenge 31 de juliol, amb 89.384 maletes registrades i, en termes generals, l'agost va ser el mes de més activitat. Del total d'equipatges processats l'any passat, 15,8 milions es van gestionar a les instal·lacions de la terminal T1 i la resta, 5,3 milions, a la T2. Pel que fa a la distribució dels equipatges, el 53% van correspondre a sortides i el 47% a arribades. El Sistema Automatitzat de Tractament d'Equipatges (SATE) de l'aeroport del Prat compta amb una longitud de 27 quilòmetres i disposa de 7.572 motors per al processament d'equipatges.

Summary: L'aeroport del Prat va gestionar l'any passat 21,2 milions de maletes, un 9% més respecte el 2015


El nou president de Societat Civil Catalana, Fernando Sánchez Costa, ha revelat aquest dijous que ha demanat la baixa com a militant del PPC, formació de la qual va ser diputat al Parlament, per centrar-se a presidir l'entitat. En una entrevista de TV3, ha justificat la decisió per "donar veu" a tots els socis de Societat Civil Catalana, a qui es "deu". Tot i això, ha dit estar "molt orgullós" de la seva etapa al PPC. Sobre la investidura de proper president del govern espanyol, ha emplaçat "els partits constitucionalistes", en referència a PSOE, PP i Cs, perquè "parlin i intentin arribar a un govern estable a Espanya" i evitin així que els independentistes tinguin l'última paraula.

Summary: Sánchez Costa demana la baixa de militant del PPC per centrar-se a presidir Societat Civil Catalana


Una trentena d'espectacles conformen la programació del 10è Festival de Llegendes de Catalunya de Sant Martí de Tous (Anoia) amb participants com Clara Segura, Josep Julien, David Fernàndez i Pepa Plana i novetats com un Escape Room. El festival, organitzat per l’Associació És Llegenda, se celebrarà el 6 i 7 de juliol i té com a objectius recuperar, potenciar i donar a conèixer històries i llegendes dels Països Catalans. L'activitat principal d'aquest esdeveniment és l'Apagada de Misteri que cada any aplega, han destacat, més de 1.000 assistents a l'interior del castell de Sant Martí de Tous. Aquest serà el darrer any de Sergi Vallès com a director del certamen i n'agafarà el relleu la Casa del Teatre Nu, productora teatral afincada a Sant Martí de Tous.  Acompanyat per la directora general de Cultura Popular i Associacionisme Cultural, Àngels Blasco, Vallès ha afirmat que una de les "tossuderies" que han tingut amb el festival és que "no es pot veure la cultura popular com una cosa arcaica, sinó que s'ha de mirar des d'avui". D'aquí sorgeix la seva aposta també per crear espectacles "d'avui en dia" dedicats a les llegendes catalanes.   L'activitat principal d'aquest esdeveniment és l'Apagada de Misteri que cada any aplega, han destacat, més de 1.000 assistents a l'interior del castell de Sant Martí de Tous. El públic apaga l'enllumenat públic durant la nit del dissabte el 6 de juliol i s'il·lumina tot el nucli antic amb més de 6.000 espelmes que marquen un recorregut de llegendes misterioses. L'acte acaba amb una llegenda que enguany interpreta l'actriu Clara Segura, qui convida a cremar les seves pors dins la Caldera de Tous.  Per la desena edició s'han programat onze propostes per adults, tretze propostes familiars i dues per nadons. Enguany es recuperen propostes com El Carreró de les Bruixes. Racons de Llegenda és una de les activitats que més assistents hi acudeixen. Consisteix en què en diferents punts de la població hi ha un explicador de llegendes de les quatre demarcacions de Catalunya, d'una regió de parla catalana i de Sant Martí de Tous.  El festival proposa activitats per adults, com 'Peccatum', un espectacle de 'pornorondalles' interpretades per Toni Gomila i Catalina Florit, o el muntatge 'Esperanceta' que trasllada al públic al Pallars Sobirà de la mà de la pubilla de la Casa Gassia d'Esterri d'Àneu, interpretada per Noemí Busquets. També hi ha espectacles per a tota la família com 'Titiritriki', a càrrec de Zum Zum Teatre que aposta per apropar al públic a la tradició i les arrels dels joglars, o 'Bèsties i valents', una adaptació de dues llegendes, de la mà de Cacauet Teatre, escenificades amb titelles i acompanyades de música en directe. També s'ha recalcat l'actuació de la pallassa Pepa Plana amb l'espectacle 'Veus que no veus', en el qual la companyia versiona el seu muntatge incloent llegendes per adults, així com 'Relats entre pinzells' amb l'actor Josep Julien, qui està acompanyat pels pinzells de Toni Ortiz i la presentació del llibre 'La revolta de Santa Jordina' de David Fernàndez i Lyona.   Escape Room Una de les novetats d'aquesta edició és un Escape Room de 30 minuts. El protagonista de l'activitat és el Panna, un dels bandolers més sanguinaris d'aquest territori.  Exili   El director del Festival de Llegendes de Catalunya ha destacat com un dels actes importants d'aquesta edició l'espectacle 'Exili. Cor país meu', un muntatge de cançó popular sobre l'èxode de milers de persones abans, durant i després de la Guerra Civil. Vallès ha assenyalat que és el seu homenatge "als polítics exiliats i als presos polítics".  Darrer any de Vallès Sergi Vallès, juntament amb Nídia Tusal han estat al capdavant de l’equip de direcció de l'esdeveniment des dels seus inicis fins a celebrar aquest desè aniversari, en el qual s'ha passat d'un pressupost de 7.000 euros a 70.000. La Casa del Teatre Nu, productora teatral afincada a Sant Martí de Tous serà l’encarregada de dirigir i tripular la nova etapa del Festival de Llegendes de Catalunya a partir de la onzena edició. "Per refrescar i mantenir viu el festival el millor que és que hi hagi noves mirades i energies per agafar-lo", ha dit Vallès.

Summary: Clara Segura, Josep Julien, David Fernàndez i Pepa Plana participaran al 10è Festival de Llegendes de Catalunya


En la resolució, el jutge i la fiscalia de l'Audiència Nacional constaten que el regidor vigatà va fer una crida a la desobediència "a títol col·lectiu" ACN Vic.-El jutge de l'Audiència Nacional Ismael Moreno i la Fiscalia han demanat als Mossos d'Esquadra, a la Policia Nacional i a la Guàrdia Civil que elaborin un informe "amb la major brevetat possible" de les declaracions públiques i intervencions als mitjans de comunicació i xarxes socials que va fer Joan Coma –regidor de Capgirem Vic- després de negar-se a anar a declarar a Madrid per un presumpte delicte d'incitació a la sedició. La resolució judicial, a la qual ha tingut accés l'ACN, assegura que Coma va manifestar públicament "la seva voluntat d'incompliment a la crida judicial", mentre que l'informe de la fiscalia assegura que el regidor vigatà va reivindicar "a títol col·lectiu" la "desobediència com un dret a exercir-se contra un Estat que té fòbia a la democràcia".  El jutge de l'Audiència Nacional ha dictat la resolució un cop ha rebut l'informe que va demanar a la fiscalia el dia de la incompareixença de Joan Coma a l'Audiència Nacional, el passat 24 d'octubre, per un presumpte delicte d'incitació a la sedició. En el document, Ismael Moreno fa un requeriment a la Direcció d'Informació de la Guàrdia Civil, a la Comissaria General d'Informació del Cos de la Policia Nacional i al comissari en cap dels Mossos d'Esquadra perquè elaborin un informe "en la major brevetat possible" sobre les "compareixences públiques i intervencions a les xarxes socials o mitjans de comunicació realitzades per l'investigat Joan Coma, en les quals, arran de la citació judicial, ha fet una crida a la desobediència de manera col·lectiva". El jutge Moreno assegura que el requeriment dels informes és un pas previ "a l'adopció de mesures" per la incompareixença de Coma als jutjats, amb l'objectiu de "determinar si la informació reflectida als mitjans de comunicació es correspon amb les actuacions realitzades per l'investigat amb motiu de la crida judicial".  D'altra banda, a l'informe que la Fiscalia de l'Audiència Nacional ha remès al jutge, es constata que Coma "no va acudir davant del jutjat de forma voluntària al·legant que no reconeix la legitimitat d'aquest òrgan". Segons la fiscalia, "són diverses les raons per les quals s'al·lega la decisió de la incompareixença, totes elles relacionades amb el no acatament de l'ordre legal i constitucional vigent". El fiscal assegura en el seu informe que "conforme al contingut del fax remès a un mitjà de comunicació es reivindica (a títol col·lectiu) la desobediència com un dret a exercir contra un Estat que té fòbia a la democràcia".  En el text, segueix la fiscalia, "s'afirma que s'assumeix, sempre a títol plural i no individual, com reflexa l'ús de la primera persona del plural i no del singular, que només es pot exercir el dret a decidir sobre la base del dret a desobeir, referint-se respectivament al dret a decidir sobre la independència i el dret a desobeir les resolucions, entre les qual s'inclou les judicials que provinguin de les autoritats de l'Estat".  En el seu informe, el fiscal també recorda que la compareixença davant d'un òrgan judicial "és obligatòria". També apunta que "prèviament a la mesura que en el seu moment correspongui, allò que es desprèn de l'actuació de l'investigat és la voluntat de cometre actes contra la legalitat, fent declaracions públiques incitant a impedir fora de les vies legals l'aplicació de les lleis i el compliment de les resolucions judicials".  Pel fiscal, la crida de Coma es fa de "forma col·lectiva", "no només en les manifestacions pronunciades al ple de Vic, sinó també davant de les pròpies resolucions dictades en aquest procediment, cosa que indiciàriament reforça la naturalesa delictiva dels fets que s'imputen a l'investigat".

Summary: El jutge demana informes a Mossos, policia espanyola i Guàrdia Civil sobre les intervencions públiques de Joan Coma


La fiscalia belga ha confirmat en una roda de premsa que les explosions d’aquest dimarts al matí a l’aeroport de Brussel·les són la responsabilitat d’almenys un terrorista suïcida. La capital europea també ha patit un atemptat a l’estació de metro de Malenbeek, al barri de les institucions de la UE. De moment, no hi ha xifres oficials de víctimes mortals. El primer ministre belga, Charles Michel, ha assegurat però que hi ha “nombrosos” morts i ferits, alguns en situació greu. Els mitjans de comunicació de Bèlgica parlen d’almenys 21 morts a l’aeroport i el metro, citant fonts dels bombers. Michel ha fet una crida a la “unitat” i la “solidaritat” davant d’un “moment negre pel país”.

Summary: Bèlgica atribueix a un atemptat suïcida les explosions a l’aeroport de Zaventem


El conseller d'Interior defensa que el Partit Demòcrata es dilueixi dins la marca de Junts per Catalunya ACN Barcelona.-El conseller d'Interior, Miquel Buch, aposta perquè hi hagi un "espai de reflexió" al juliol que serveixi per ordenar JxCat i el PDeCAT. Així ho ha explicat en una entrevista a 'Els Matins' de TV3, aquest dimecres al matí. L'exalcalde de Premià de Mar defensa que el PDeCAT que ara presideix David Bonvehí es dilueixi dins la marca de JxCat, i aposta perquè en les properes setmanes i mesos es pugui parlar d'aquest encaix. El propi Buch era partidari fins fa poques setmanes de forçar un congrés extraordinari del PDeCAT per accelerar el procés. Al seu torn, Bonvehí prefereix endarrerir el debat passat l'estiu, i dedicar el juliol a dialogar amb totes les parts de l'espai -presons i Waterloo inclòs-, per arribar a un acord abans del conclave. El conseller d'Interior aposta per asseure totes les parts implicades en aquest espai i veure "cap a on es vol anar". "És el més sensat de tot", ha reflexionat durant l'entrevista a TV3. L'expresident de l'ACM creu que JxCat ha d'assumir el lideratge de la marca electoral per damunt del PDeCAT, després del cicle electoral d'aquesta primavera. Buch també ha reaccionat a l'article que Bonvehí ha publicat avui a 'La Vanguardia', i on insta el PDeCAT a deixar "l'autodestrucció" de banda a l'hora de prendre decisions. El conseller s'ha limitat a dir que ell prefereix no parlar en aquests termes. El conseller es va reunir ahir amb Carles Puigdemont a Bèlgica, al costat dels també membres del Govern Damià Calvet i Meritxell Budó, que van acompanyar una representació territorial de JxCat per valorar els resultats del 26-M. Al seu torn, l'expresident de la Generalitat Artur Mas visita aquest dimecres el propi Puigdemont, també a Waterloo, per abordar l'encaix de l'espai. Despolititzar la policia i falta d'efectius Buch  ha assegurat que des que va assumir el càrrec de conseller d'Interior ha treballat intensament per "despolititzar la policia" davant les acusacions d'alguns partits polítics. Ha reconegut un cop més que falten agents dels Mossos d'Esquadra, uns 2.000, però ha reivindicat que en sis mesos al capdavant del Departament d'Interior ha mobilitzat 750 noves places després de set anys sense noves promocions. Així mateix, ha accelerat el procés perquè comencin a patrullar.  Un dels elements que complica la situació és l'Operació Toga, ha dit, que obliga els Mossos a vigilar els jutjats per ordre del Tribunal Superior de Justícia de Catalunya (TSJC). Buch ha advertit que això "va en detriment de la seguretat ciutadana", però hi ha una ordre judicial que han de complir i que no poden contradir per molt que vulguin. En tot cas,  ha apuntat que aquesta vigilància s'ha anat rebaixant, i confia que encara ho faci més i tot torni a la normalitat. "Els edificis de les conselleries no estan protegits per Mossos. Per què els jutjats sí?", ha preguntat. En preguntar-li per la manca d'agents a Barcelona, ha apuntat que en falten a tot Catalunya, i ha advertit que "per molt que l'alcaldessa o l'alcalde de qualsevol municipi digui que vol agents això no ho decideix ni ell ni el conseller", sinó que es decideix operativament, en funció dels riscos, els delictes i la realitat.  Pel que fa als 250 agents dels Mossos que s'han presentat a les convocatòries de la Guàrdia Urbana de Barcelona i de Lleida, ha indicat que això forma part d'un "traspàs habitual" entre cossos policials, i ha remarcat que també hi ha 433 policies locals que s'han presentat a les proves de Mossos, un percentatge superior que els que fan el camí contrari.

Summary: Buch aposta per un "espai de reflexió" al juliol per ordenar JxCat i PDeCAT


El secretari d'Infraestructures i Mobilitat, Ricard Font, ha explicat que la Generalitat accepta uns nous horaris per als trens de la línia R16 que incorporen uns vuit minuts de retard de mitjana per cada viatge. A partir del 5 d'agost, viatjar entre Tortosa i Barcelona costarà entre 2.38 hores i 2.48 hores, depenent del trajecte. La Generalitat accepta aquesta correcció "provisional" per rebaixar les 3.10 hores que realment costa, darrerament, anar en tren des de les Terres de l'Ebre i la capital catalana. El condicionant és que aquests nous horaris es compleixin i que la R16 tingui una fiabilitat "normal", d'entre el 92% i el 94%.  Font ha dit que els horaris es revisaran al setembre –quan acabin les limitacions de velocitat per les obres entre les estacions de Sant i França a Barcelona-, a l'octubre - quan Adif ha de tenir solucionat el problema de l'enclavament de Mont-roig del camp-, i al maig de 2017 - quan ha d'entrar en servei la doble via entre Vandellòs i Tarragona-. El secretari d'Infraestructures ha anunciat que al setembre hi haurà un desè tren de Tortosa a Barcelona, que sortirà a les 20.38 hores, un servei molt reivindicat pel territori.

Summary: La Generalitat accepta incorporar vuit minuts de retard de mitjana als horaris de l'R16 però vigilarà que es compleixin


La secció quarta de la Sala Penal de l’Audiència Nacional (AN) ha condemnat a dos anys de presó una jove valenciana per “humiliació de les víctimes del terrorisme’, delicte previst a l’article 578 del Codi Penal. La condemna es produeix per haver publicat comentaris i expressions al seu perfil de Twitter que el tribunal considera “vexatoris” contra les víctimes d’ETA com Miguel Ángel Blanco i Irene Villa, així com per “enaltir” les activitats de la banda terrorista. Segons que ha informat l’AN, després d’analitzar la doctrina del Tribunal Suprem i els textos publicats, el tribunal considera que les expressions de la jove, que utilitzava l’àlies de ‘Madame Guillotine’, són “d’uns nivells de crueltat, vexació, humiliació i manca de pietat de proporcions superlatives dirigides a dues víctimes concretes d’actes terroristes que varen adquirir gran notorietat pública per la generalitzada solidaritat que varen despertar en la ciutadania”. Segons els jutges, les frases “no només afronten aquestes dues persones sinó el col·lectiu de víctimes del terrorisme”.  El tribunal aplica així la màxima condemna que demanava la Fiscalia, dos anys de presó, i inhabilita la jove per exercir càrrec públic mentre duri la condemna a més d’una inhabilitació total durant vuit anys.  Segons la sentència, ponència de Ángela Murillo, el fet que Irene Villa no se senti inquietada per les frases no constitueix obstacle per sancionar l'acusada per aquestes conductes, ja que al costat de Irene Villa, el col·lectiu de víctimes d'ETA pot sentir "en les seves pròpies carns la profunda humiliació que, objectivament, comporta tan denigrants frases i l'honor i dignitat constitueixen el bé jurídic protegit per l'article 578 del Codi Penal".

Summary: L’Audiència Nacional condemna a dos anys de presó una jove valenciana per tuits vexatoris contra les víctimes d’ETA


El Departament de Treball, Afers Socials i Famílies, els sindicats UGT i CCOO i les organitzacions empresarials de la Confederació Catalana de la Construcció, Pimec i Foment del Treball s'han compromès a elaborar un Pla d'Acció per implementar les mesures que contribueixin a enfortir la prevenció de riscos laborals. Entre les principals mesures, destaquen les campanyes conjuntes de sensibilització per posar de relleu els beneficis i la rendibilitat que comporta fer prevenció tant per les persones com per les empreses, i subratllar les pèrdues que provoca la falta de prevenció. Segons el director general de relacions laborals i qualitat en el treball, Enric Vinaixa, el Departament "vetllarà per la lluita contra la sinistralitat laboral" i ha afegit que "no estem disposats a permetre la més mínima relaxació en l’aplicació de les mesures de prevenció de riscos laborals”. Per això, ha subratllat que el Pla d’Acció preveu incidir en el foment de la cultura preventiva en la construcció que permeti empoderar els treballadors perquè exigeixen seguretat i no assumeixin riscos, i totes les empreses disposaran de les eines de l’Institut Català de Seguretat i Salut Laboral”.

Summary: La Generalitat, organitzacions sindicals i patronals acorden potenciar la prevenció de riscos laborals a la construcció


L'hivern es resisteix a marxar i la neu no cessa a cotes altes del Pirineu. En localitats com Espot (Pallars Sobirà), Puigcerdà (Cerdanya) o Vielha (Val d'Aran) s'han despertat blanques i les imatges de postal s'han repetit arreu. Les màquines llevaneu, que ja pensaven haver finalitzat la temporada, han hagut de tornar a sortir i netejar algunes vies on s'hi ha acumulat la neu. El port de la Bonaigua (C-28) està tancat per risc d'allaus i al port del Cantó (N-260) està restringit el pas de camions de 3a categoria. A l'Alt Urgell hi ha tres vies locals per on s'ha de circular amb cadenes. Aquesta neu a les parts baixes és pluja i el cabal dels rius baixa força ple. Alguns pantans com el de la Torrassa (Pallars Sobirà) segueix desembassant aigua amb una comporta de les cinc oberta. Espot entre els dies 10 i 11 d'abril porta acumulats 53,9 litres. Entre el dia 6 i el 9 d'aquest mes ja va registrar 111,7 litres. Al port de la Bonaigua s'han registrat 51,7 litres entre el dia 10 i 11 i ja portava acumulats 97,5 litres entre els dies 6 i 9 d'abril. Pràcticament tota aquesta pluja és en forma de neu i per tant el desglaç encara no ha començat.

Summary: L'hivern no vol desaparèixer i la neu deixa estampes de postal al Pirineu i complicacions en algunes vies de comunicació


El Govern ha aprovat el currículum del títol de tècnic esportiu en Atletisme. L'objectiu és establir el currículum del cicle inicial i del cicle final del grau mitjà en Atletisme que condueix a l'obtenció del títol de tècnic esportiu en Atletisme. El títol té una durada de 1.005 hores, que s'organitza en el cicle inicial del grau mitjà (430 hores) i en el cicle final del grau mitjà (575 hores). Per accedir al cicle inicial del grau mitjà cal tenir el títol de graduat en educació secundària o equivalent a efectes acadèmics i superar una prova d'accés de caràcter específic. Per accedir al cicle final del grau mitjà en Atletisme cal acreditar haver superat el cicle inicial del grau mitjà en aquest esport. Els titulats del cicle inicial i del cicle final podran desenvolupar la seva activitat professional tant en l'àmbit públic, com en entitats de caràcter privat. Pel que fa a la competència general del cicle inicial del grau mitjà en Atletisme, consisteix a dinamitzar, instruir i concretar la iniciació esportiva a l'atletisme; organitzar, acompanyar i tutelar els atletes durant la seva participació en activitats, competicions i esdeveniments propis d'aquest nivell.

Summary: El Govern aprova el currículum del títol de tècnic esportiu en Atletisme


Miquel Buch ha recordat aquest dijous que el certificat d'autorresponsabilitat, el document que la Generalitat ha posat a disposició de la ciutadania perquè indiqui els motius dels seus moviments i facilitar la tasca de control als Mossos d'Esquadra, continuarà vigent mentre duri la pandèmia del coronavirus. El conseller d'Interior ho ha dit a Catalunya Ràdio, i ha desvinculat així el document de l'aixecament parcial del confinament que l'Estat prepara per dimarts.

Summary: Buch recorda que el certificat d'autorresponsabilitat continuarà vigent mentre duri la pandèmia


El fragment de bala que va trobar-se a l'interior del cotxe calcinat juntament amb el cadàver de l'agent de la Guardia Urbana Pedro Rodríguez podria tractar-se del regal de noces amb què la víctima i la seva exdona van obsequiar els convidats. Així ho ha deixat entreveure ella mateixa aquest dijous durant la seva declaració en el judici contra Rosa Peral i Albert López, acusats d'haver comès el crim, quan ha explicat que van decidir fer un clauer en forma de bala amb els noms i la data del casament gravada. El jutge ha inclòs aquest clauer a la causa per comparar-lo amb la bala que va aparèixer al cotxe. També ha explicat que dies després de localitzar-se el cos va trobar-se amb Peral i li va veure unes rascades "molt superficials" al coll. L'exdona de Pedro Rodríguez, visiblement afectada, ha declarat com a testimoni en la setena sessió del judici pel crim de la Guardia Urbana. Ha explicat que va estar casada amb Rodríguez fins al mes de juliol del 2016, quan van decidir separar-se. A preguntes del fiscal, la testimoni ha explicat que el dia del casament van decidir regalar als convidats com a record un clauer en forma de bala, amb la data de la celebració i les inicials d'ells dos gravades. "Era una bala sencera, amb el projectil i el casquet", ha detallat.  La bala que penjava d'aquest clauer podria ser la mateixa que la policia va localitzar a l'interior del vehicle cremat on va aparèixer el cos de Pedro Rodríguez, proper al pantà de Foix. Per comprovar-ho, el jutge ha demanat a la testimoni si podria deixar-los un d'aquests clauers perquè es pugui inspeccionar i fer les comparacions amb els fragments de bala trobats dintre del vehicle. En un primer moment, la investigació va creure que la bala del vehicle podria ser la que va matar a Rodríguez.  La dona també ha explicat que va sospitar d'uns missatges que va rebre del mòbil del seu exmarit la nit de l'1 de maig del 2017, el mateix dia que es creu que Rodríguez ja era mort. Segons ha indicat, aquell dia s'havien de posar d'acord per com es repartien el fill durant tota la setmana. Ella li va enviar un correu electrònic recordant-li que encara no li havia dit quins dies se'l podia quedar, i ell va respondre d'una manera "molt amable". Això, segons ha dit, la va fer sospitar. "Ell amb mi era més sec i em sorprèn que em demani perdó", ha indicat. Aquest punt reforça la tesi de la investigació que creu que Peral va utilitzar el telèfon de la víctima per fer creure que seguia amb vida.  Sospites per l'actitud de Rosa Peral  En el mateix sentit del que va dir el germà de Pedro Rodríguez durant la sessió de dimecres, aquest dijous l'exdona també ha explicat l'escena que va tenir lloc el dia 7 de maig del 2017, quan van voler recuperar objectes de la víctima del domicili que compartia amb Rosa Peral. "No vam veure en ella cap gest d'ajudar-nos", ha assenyalat. La testimoni ha comentat que aquell dia li va "semblar estrany" com anava vestida Peral, que portava una dessuadora quan "era un dia que feia molta calor". A més, ha afegit que va poder observar que l'acusada tenia una rascada "molt superficial" al coll.

Summary: La bala que va aparèixer al cotxe calcinat de l'agent de la Guàrdia Urbana podria ser el regal de casament de la víctima


La vicepresidenta apunta de nou que la persona que assumís la funció hauria de ser catalana ACN Madrid.-La vicepresidenta del govern espanyol, Carmen Calvo, ha comparegut d’urgència aquest dimecres a La Moncloa per provar de frenar la polèmica generada per l’acord amb la Generalitat sobre la creació de la figura d’un relator que actuarà –ha destacat- únicament a les reunions entre partits catalans, i no a la bilateral Estat-Generalitat. Calvo, que ha insistit que per al seu executiu aquesta funció hauria de recaure en un home o dona catalans, ha volgut deixar clar que la seva funció serà només “ajudar” a la convocatòria i els debats que afrontin els partits, però que no intermediarà en cap sentit amb el seu executiu. No serà, per tant, un mediador internacional, ni tan sols un enllaç entre els dos governs, com han apuntat aquest dimecres PP i de Cs i també alguns barons del PSOE com el president de Castella-La Manxa, Emiliano García-Page, i d’Aragó, Francisco Lambán. Precisament ha apuntat que les seves crítiques es deuen a la desinformació sobre la realitat de la figura del relator, i ha fet una mínima autocrítica sobre la manera com La Moncloa ha comunicat, perquè “aquestes coses passen”.  Durant la seva roda de premsa de més d’una hora Calvo ha intentat “clarificar” la decisió de pactar amb el govern de la Generalitat la creació de la figura del relator. Ha recordat que el seu executiu “assumeix les seves responsabilitats” respecte a l’Estat i Catalunya per “recompondre espais de diàleg, coordinació i trobada”, perquè “el govern de l’Estat té responsabilitats a Catalunya i el govern de Catalunya ha d’afrontar la governabilitat quotidiana”.  En tot cas ha deixat clar que la comunicació entre el govern espanyol i la Generalitat continuarà vehiculant-se exclusivament a través de la Comissió Bilateral que ja està en marxa, mentre que els partits catalans haurien de constituir una nova mesa de partits per “donar sortida” a nivell polític a la situació. “Vuit mesos després el que fem és vehicular un clamor majoritàri a la societat espanyola que considerava que Catalunya havia arribat a una situació inexplicable pel buit de política”, ha dit. Per això, segons Calvo, cal potenciar aquesta mera de partits que serà un “espai de diàleg” que comptarà amb la figura d’un relator que “ajudarà” els partits a una tasca “que no serà fàcil”. El relator, ha assegurat, no cobrarà per aquesta feina, i al govern espanyol li agradaria que fos ”un home o dona de Catalunya” que "faciliti que els partits puguin seure a parlar de Catalunya”.  Segons Calvo, aquesta és una via “madura” per “trobar una sortida” política a la crisi a Catalunya i que no interferirà en les relacions dels dos executius a través de la Bilateral. El govern espanyol, ha dit, “no es mourà d’aquest espai amb la llei, el compliment de la llei i el diàleg constant”.  A preguntes de la premsa, Calvo ha insistit que el govern espanyol no estarà a la mesa de partit, on hi seran “els socialistes”, i el relator serà “qui convocarà” i el que farà la “tasca d’organitzar”. Serà una figura que “ajudarà” i “no és un observador internacional ni ningú que vingui a mediar a la situació", ha dit Calvo també ha aprofitat la roda de premsa per respondre les crítiques de l’oposició –que amenaça amb una moció de censura- i dels propis barons del PSOE. A PP i Cs els ha acusat de situar-se en una “radicalitat incomprensible” i d’utilitzar Catalunya “simplement amb clau partidista”.  També ha atribuït es crítiques de Page i Lambán a “desinformació”, perquè contràriament al que han apuntat en les seves manifestacions de les últimes hores no hi haurà cap figura a la Comissió Bilateral. Les seves manifestacions, ha apuntat, “no concorden gens en la realitat en que ens movem”. També ha insistit que per al seu executiu els 21 punts de Torra “no han existit mai” perquè “els partits, en aquest cas ERC o el PDeCAT poden tenir documents circulant, però en qualsevol cas quan s’està dialogant en un espai on et trobes amb un altre, l’únic que obliga de veritat és el que es treballa i es treu com a conclusió”. “El govern d’Espanya no ha tingut mai en consideració qualsevol document d’un altre”, ha sentenciat.

Summary: Calvo insisteix que el relator actuarà només a la mesa de partits catalans i atribueix les crítiques a la desinformació


El president de la Generalitat, Carles Puigdemont, ha lliurat aquest dilluns els Premis Nacionals de Comunicació 2016, que enguany han recaigut en Carles Capdevila, el Club Súper 3, el programa ‘El matí i la mare que el va parir’ de Ràdio Flaixbac, BTV, Nació Digital, el publicista Oriol Villar i –a títol pòstum- a Leopoldo Rodés. El parlament més sincer i contundent de l’acte, celebrat al Saló Sant Jordi del Palau de la Generalitat, l’ha pronunciat Carles Capdevila, que ha fet un al·legat a favor de la llibertat d’expressió davant dels poders “que no la suporten”, ha criticat l’autocomplaença de determinat periodisme i ha acabat prometen que “el temps que li quedi com a periodista” el dedicarà a les persones que tenen cura de les persones, “herois”, com els que l’acompanyen en la seva malaltia. El president, Carles Puigdemont, ha felicitat els premiats i ha destacat la constància que requereix la professió periodística. “Aquest és un ofici en què malgrat rebre un guardó, l’endemà s’ha de continuar acreditant”, ha senyalat Puigdemont, abans d’emfasitzar que fer això en català és ja “una proesa”. En aquest sentit, el president ha dit que també “garantir que en un país com Catalunya es pugui desenvolupar una comunicació solvent i comunicativa també és un propòsit del Govern, encara que no hi hagi de tenir cap tipus d’ingerència”. El jurat dels Premis Nacionals de Comunicació 2016 ha valorat de Carles Capdevila el seu “gran sentit de l’ètica i de la dignitat” al capdavant de l’arrencada i els primers anys del diari ‘Ara’. Durant els anys de la seva direcció, segons destaca el jurat, aquest diari ha mantingut una proposta editorial que “ha tingut en compte l'educació i el foment dels valors, incorporant-los a la quotidianitat del periodisme”.  Capdevila ha celebrat recollit dilluns el seu tercer Premi Nacional de Comunicació, el primer quan formava part de l’equip de l’APM’ de Catalunya Ràdio i el segon, precisament, quan dirigia el diari ‘Ara’. “Sento aquest premi com una responsabilitat i una invitació a treballar cada cop amb més ètica i més dignitat per guanyar-me el premi del tot”, ha expressat.  Capdevila ha fet un discurs carregat d’autocrítica cap a la professió, ha recordat que el periodisme “no és innocent” i ha cridat a exercir-lo amb responsabilitat i també sense acceptar pressions externes. En aquest sentit, el periodista ha afirmat que el poder “no suporta la llibertat d’expressió” i ha ironitzat amb alguns dels que l’han felicitat aquests dies pel premi però que “li feien la vida impossible quan dirigia el diari i conspiraven perquè no fossin independents”. Finalment, Capdevila ha fet un al·legat als “cuidadors”, infermers, metges i assistents que es dediquen a la cura de tercers, i amb els quals ha conviscut de prop els darrers anys a causa del càncer que pateix. El premiat vindicat aquests “herois” i ha assegurat que “en el temps que li queda com a periodista” vol dedicar la seva atenció a aquests col·lectius. Finalment, Capdevila ha posat la seva mare com un exemple d’amor incondicional i de persona que tota la vida ha tingut cura dels altres, i li ha dedicat el guardó. En la categoria de Televisió, el jurat ha premiat el Club Súper3, de Televisió de Catalunya, del qual ha destacat que, amb més d’1,4 milions de socis i 25 anys de trajectòria, “és una història d’èxit sense gaires precedents a les televisions, tant públiques com privades, d’Europa”. En ràdio, el guardó ha estat per ‘El matí i la mare que el va parir’, de Ràdio Flaixbac. El seu responsable, Carles Pérez, ha dedicat el guardó als oients i ha atribuït el lideratge en la seva franja a la unitat del seu equip, que ha descrit com “una gran família, la meva segona família”.  Pel que fa a la categoria de Mitjans d’arrel digital, el jurat ha premiat els 20 anys de ‘Nació Digital’. Present a la xarxa des del mes de maig de 1996, inicialment mitjançant el diari digital comarcal Osona.com, Nació digital “ha crescut ininterrompudament” des d’aleshores, senyala el jurat, i ara és líder entre els mitjans digitals catalans. Karma Peiró, directora de ‘Nació Digital’, ha reconegut que reben el guardó en un del millors moments del mitjà i en el de més reconeixement. Peiró ha defensat la necessitat d’uns mitjans “honestos” i “oberts” per fer front a l’actual conjuntura del món comunicatiu, i ha destacat la responsabilitat que suposa aquest guardó, “perquè ara toca dignificar i prestigiar el periodisme a Internet, exportant experiència, context, reflexió i anàlisi”. El Premi Nacional de Publicitat s’ha atorgat a Oriol Villar. Per al jurat, les seves propostes publicitàries, a banda d’una “gran qualitat formal i provada eficàcia”, contribueixen a “bastir un univers propi, singular, que es caracteritza per uns hàbits socials en què resulta fàcil reconèixer-se”. I finalment, el jurat ha decidit atorgar una Menció d’honor a títol pòstum a la figura de Leopoldo Rodés Castañé. Llicenciat en dret per la Universitat de Barcelona, fundador  de Mediaplanning, president d’Havas Media i de la Fundació Macba, entre d’altres, el 1985 va ser també president del comitè de la candidatura dels Jocs Olímpics de Barcelona. El guardó l’ha recollit en nom seu el seu net Marc Rodés, que s’ha atrevit a fer un breu parlament.  El jurat del Premis Nacional de Comunicació està presidit en aquesta edició per la consellera de la Presidència, Neus Munté, i en formen part el secretari de Comunicació del Govern i Mitjans de Comunicació, Miquel Gamisans Martín, en qualitat de secretari del jurat; el president del Consell de l’Audiovisual de Catalunya, Roger Loppacher; el secretari de Difusió i Atenció Ciutadana, Jordi Vilajoana; la degana del Col·legi de Periodistes de Catalunya, Neus Bonet; la degana del Col·legi de Publicitaris i Relacions Públiques de Catalunya, Rosa Romà; la catedràtica de Comunicació Audiovisual i Publicitat de la Universitat Autònoma de Barcelona, Rosa Franquet; el catedràtic de la Facultat de Comunicació Blanquerna de la Universitat Ramon Llull, Josep Lluís Micó; el professor de Comunicació de la Universitat Pompeu Fabra,  Joan Corbella Cordomí, i la periodista Cristina Puig.

Summary: Carles Capdevila: “El temps que em quedi com a periodista el vull dedicar als herois que tenen cura de les persones”


La vicepresidenta del govern espanyol en funcions, Soraya Sáenz de Santamaría, ha recordat aquest divendres que el Partit Popular va guanyar les eleccions del passat 20 de desembre i que el candidat de la formació Mariano Rajoy té "el mandat i la confiança" dels ciutadans per mirar de formar govern. És per això que Sáenz de Santamaría ha assegurat que el president espanyol en funcions seguirà treballant per aconseguir els suports necessaris per a la seva investidura. En aquest context i conscient que el PSOE té la clau de la governabilitat, la número dos de Rajoy ha demanat al líder socialista, Pedro Sánchez, que esculli entre l'agenda "moderada" que planteja el PP i que aposta per la unitat d'Espanya i l'agenda "radical" de Podem  que proposa un referèndum d'autodeterminació. Soraya Sáenz de Santamaría ha fet aquestes manifestacions durant la roda de premsa posterior al primer Consell de Ministres del 2016 que s'ha portat a terme al Palau de la Moncloa. Durant la seva compareixença, la vicepresidenta espanyola ha explicat que l'agenda moderada que proposen els populars també centra els seus objectius en l'ocupació i en la millora de la situació econòmica. "L'important és que hi hagi un govern estable, que adopti reformes, que garanteixi que Espanya seguirà sent Espanya i que doni estabilitat econòmica", ha remarcat, i ha continuat fent una crida a la "responsabilitat i a tenir visió de futur". Sáenz de Santamaría també ha emplaçat Pedro Sánchez a "reflexionar" sobre els programes i els objectius que planteja el Partit Socialista en moments d'incertesa i de dificultat . Preguntada per la composició de les futures meses del Congrés i del Senat, Santamaría ha defensat la victòria del Partit Popular a les eleccions del desembre i ha subratllat que ha de ser la formació que tingui la representació més nodrida en aquests òrgans:  "El resultat de les eleccions és el que és i és lògic que el partit més votat tingui una representació més important a  la mesa".   Finalment, ha insistit en la importància d'haver guanyat les eleccions i en la potestat que la victòria atorga a la seva formació per mirar de conformar un govern. Així mateix, ha recordat que a l'Estat sempre hi ha hagut "la sana costum" de deixar governar al partit més votat i d'assumir major responsabilitat a les principals institucions. "L'important és haver guanyat les eleccions. Per optar a tot convé haver guanyat alguna cosa", ha conclòs.

Summary: Santamaría insta Sánchez a escollir entre l'agenda "moderada" de la unitat d'Espanya i la "radical" del referèndum


El Futbol Club Barcelona jugarà un partit benèfic contra l'Igualada a la capital anoienca per recollir fons pel Consorci Sociosanitari d'Igualada, que inclou els centres d'atenció primària i l'hospital de la capital, epicentre del brot. Així ho va confirmar aquest dimecres al vespre el president del Barça, Josep Maria Bartomeu, a l'alcalde de la ciutat, Marc Castells, en una proposta que sorgeix a instàncies del Club de Futbol Igualada. El partit tindrà lloc "quan la situació global ho permeti", segons Castells, i demostra, al seu entendre, que el Barça "és més que un club". Segons Francesc Jorba, president del club igualadí, el seu objectiu és aportar un "raig de llum en un moment de penombra".

Summary: El Barça jugarà un partit benèfic a Igualada per recollir fons per als serveis sanitaris de la zona confinada


Les persones transsexuals podran incorporar el nom sentit a les targetes de transport del sistema tarifari de l’Autoritat Territorial de la Mobilitat (ATM) de l'Àrea de Girona. D'aquesta manera, podran sol·licitar l'emissió dels títols com la T12, T-Família, T-Mes o la targeta per  persones en situació d'atur, incorporant les seves dades personalitzades. La iniciativa, que s'ha presentat aquest dimecres arran d'un acord entre Generalitat i l'ATM, vol facilitar la incorporació del nom del gènere amb què les persones transsexuals se senten identificades mentre no puguin tramitar el canvi de nom del DNI. És el primer que se signa fora de l'àrea metropolitana de Barcelona i que ofereix més diversitat de títols de transport adaptables.  La incorporació del nom sentit de les persones transsexuals als títols de transport del sistema tarifari de l’Autoritat Territorial de la Mobilitat (ATM) de l'Àrea de Girona ha estat possible gràcies a l'acord amb les conselleries de Territori i Sostenibilitat i Treball, Afers Socials i Famílies. La directora general d’Igualtat, Mireia Mata, i el president del comitè executiu de l’ATM de Girona, Pere Saló, ho han donat a conèixer aquest dimecres. L'objectiu és facilitar la incorporació del nom del gènere amb què les persones transsexuals se senten identificades mentre no poden tramitar el canvi de nom del DNI. D'aquesta manera, aquells que ho sol·licitin incorporaran el nom sentit als títols de transport integrat de l'ATM de Girona amb les dades personalitzades. Això inclou les targetes T12, T-Família, T-Mes, Targeta per a persones en situació d’atur, així com de les targetes personalitzades dels ajuntaments gironins que col·laboren amb l’ATM de Girona per a la venda i recàrrega d’aquestes targetes. Durant l'acte s'ha subratllat que la mesura s'inscriu en les polítiques per "garantir la igualtat efectiva de drets de ciutadania i col·laborar en la implementació de les polítiques per a la igualtat de tracte i no discriminació de les persones LGBTI".

Summary: Les persones transsexuals podran incorporar el nom sentit a les targetes de transport de l'ATM de  Girona


El grup municipal del PP a Vilafranca del Penedès presentarà un recurs contenciós administratiu contra l’Ajuntament per incomplir la normativa estatal de simbologia als edificis oficials. Els populars reclamen que al Saló de Plens de la Casa de la Vila s’hi col•loqui un bust del rei en un lloc preferent, que es posin banderes espanyoles als edificis municipals i que es retirin les estelades que pugui haver penjades a fanals o edificis propietat de l’Ajuntament. A la demanda que preveu presentar aquest dijous, el PP recorda que a finals de febrer va presentar una petició reclamant aquests elements en base a la normativa estatal i apunta que, tres mesos després, no ha obtingut resposta del govern. El partit interpreta el silenci administratiu com a desestimació i demana als tribunals que actuïn en conseqüència. Actualment, la bandera espanyola oneja al capdamunt de l’ajuntament de Vilafranca del Penedès arran d’una denúncia que la Delegació del Govern espanyol va interposar el 2012, amb què reclamava al consistori que lluís la ‘rojigualda’ a la façana de la Casa de la Vila. Si bé l’alcalde Pere Regull va estar diversos anys esquivant-ne el compliment, el febrer del 2017 va acatar la sentència per l’amenaça de ser inhabilitat.

Summary: El PP denuncia l’Ajuntament de Vilafranca del Penedès per no tenir el bust del rei al Saló de Plens


El relleu al capdavant del programa ‘FAQS’ de TV3 ha tornat a planar aquest divendres en la sessió de control a la Corporació Catalana de Mitjans Audiovisuals (CCMA). Preguntat per la caiguda d’audiència des de l’arribada de Cristina Puig, el director de la cadena, Vicent Sanchis, ha dit que és aviat per fer balanç però ha suggerit que “alguna gent ha desconnectat del programa per una interpretació equívoca del que ha passat”. Sanchis també ha matisat que el canvi de presentadora respongués a “fer un gir cap a l’entreteniment”, com havia defensat anteriorment, i ha reiterat que “respecta” i que “el van convèncer” els criteris de la productora per fer el canvi.   El diputat de Junts per Catalunya Josep Riera Font ha interpel·lat Vicent Sanchis perquè valorés les dades d’audiència del FAQS al llarg de l’últim més, coincidint amb la marxa de Laura Rosel i l’arribada de Cristina Puig. “Una part de l’audiència ha desconnectat del programa i això sap greu”, ha manifestat Font, preocupat per l’efecte de la caiguda en les audiències globals de la cadena a mitjà termini.  A més, Font ha retret a Sanchis que no han “sabut veure el gir cap a l’entreteniment” que el director de TV3 va argumentar com a “justificació” pel canvi de presentadora. Sobre aquesta qüestió, Sanchis s’ha esmenat: “Potser quan vaig parlar de gir cap a l’entreteniment no estava parlant de fer un programa d’entreteniment sinó que el paper de la presentadora tingués més matisos, uns altres matisos”, ha puntualitzat.  En tot cas, Sanchis també s’ha mostrat “preocupat”, en el seu cas, per “la quantitat de falsedats que han corregut respecte aquest canvi”. El director de TV3 ha recordat que ja ha explicat en diverses ocasions el raonament de la productora al respecte, que està lluny de certes “conclusions que no s’adeqüen a la realitat” i que circulen “a les xarxes socials”, ha lamentat. “Això ha tingut repercussió”, ha admès Sanchis abans de concloure: “Vull pensar que alguna gent ha desconnectat del programa per una interpretació que crec equívoca del que ha passat allà. I espero que hi hagi més setmanes per demostrar a aquelles persones que aquelles teories conspiratives no són realitat”.  Resposta a Alfonso Guerra Sanchis ha reclamat als líders polítics que en les seves “absolutament legítimes” opinions polítiques tinguin en compte, això sí, “el seu to i el seu abast”. El director de TV3 s’ha referit així a les darreres manifestacions de l’ex vicepresident del govern espanyol Alfonso Guerra, en què va assegurar que TV3 és “el verdader càncer de Catalunya”, o quan va assegurar que els periodistes de TV3 “han entregat la seva ànima al dimoni secessionista”. “En el cas d’Alfonso Guerra, ni el to ni l’abast eren els adequats”, ha reblat Sanchis. Periodistes i publicitat En un altre ordre de coses, la presidenta en funcions de la CCMA, Núria Llorach, ha informat al Parlament que TV3 està revisant els criteris sobre els professionals de la casa que poden participar en campanyes publicitàries.  Després de successives queixes del Consell Professional de TV3, el Consell de la Informació i també del Col·legi de Periodistes per la participació de presentadors de la casa en anuncis, Llorach ha explicat que finalment s’està treballant internament per “reorientar el llistat” de professionals que hi poden participar.  Això és, més enllà de la distinció recollida al llibre d’estil entre periodistes d’informatius i conductors de formats “híbrids”, com ara els magazines matinals o de tarda (que fins ara quedaven exclosos de cap restricció en aquest sentit), i que són precisament els que els professionals de la casa han censurat.

Summary: Sanchis sobre l’audiència de ‘FAQS’: “Alguna gent ha desconnectat del programa per una interpretació equívoca del que ha passat”


L'Organització per a la Cooperació i el Desenvolupament Econòmic (OCDE) alerta que la recuperació econòmica d'Espanya s'ha frenat durant els mesos de juliol i agost. Els seus indicadors compostos avançats, que mostren inflexions del cicle econòmic, situen Espanya en 93,2 punts l'agost, per sota dels 100 que marquen la mitjana a llarg termini. Amb la dada de l'agost, Espanya suma la segona caiguda consecutiva dels indicadors, que ja es van situar en el 94,6 punts el juliol, dues dècimes menys que el juny. Pel que fa al conjunt de països de l'OCDE, s'anticipa un creixement moderat, tal com també passa a l'eurozona i les principals economies mundials.  Dels 39 països analitzats, Espanya és el que registra una xifra més baixa, seguida d'Israel i Eslovènia. En el cas de l'eurozona, els indicadors compostos avançats milloren una dècima l'agost respecte al juliol i se situen en 97,7 punts. En el conjunt de l'OCDE, a l'agost augmenten fins als 98,3 punts, tres dècimes més que el juliol.

Summary: L'OCDE alerta d'un fre en la recuperació econòmica d'Espanya el juliol i l'agost


En els darrers cinc anys les dones representen gairebé el 50% (49,25%) de les noves incorporacions de personal docent i investigador a les universitats públiques catalanes, segons dades que ha facilitat el Govern amb motiu del Dia Internacional de la Dona. Des de l'executiu català es destaca que aquesta tendència està en sintonia amb el Pla estratègic de polítiques de dones aprovat el 2012, que tenia l’objectiu d’incorporar a totes les actuacions del Govern la perspectiva de gènere per assolir la igualtat efectiva de dones i homes. La tendència a la paritat de gènere, s'afegeix des del Departament d'Empresa i Coneixement, queda també reflectida si es tenen en compte les franges d’edat del personal docent i investigador. Així, per a la franja d’edat d’entre 20 i 30 anys les dones representen actualment més d’un 60% (62,4%). A l’altre extrem de la piràmide d’edat, en canvi, entre el professorat de més de 60 anys es constata que les dones suposen només un 24,9%.   Pel que fa a la presència de dones als estudis universitaris, cal remarcar que la tendència dels darrers anys confirma percentatges de dones superiors al 50% en la matrícula de graus i fregant el 60% en els titulats de graus entre el 2006 i el 2015.

Summary: El Govern assegura que les dones són el 50% de les noves incorporacions de professors i investigadors a les universitats


La fiscal general de l'Estat, María José Segarra, i el nou comissari en cap dels Mossos d'esquadra, Eduard Sallent, s'han reunit aquest divendres a Madrid, segons ha informat en un comunicat el ministeri públic. Segons la fiscalia, en la reunió els dos interlocutors han constatat el "bon estat" de les relacions del ministeri públic amb la policia catalana "en les seves funcions de policia judicial". Durant la reunió, que s'ha celebrat al despatx de la fiscal general,  s'han tractat "diverses qüestions d'actualitat" amb l'objectiu de "millorar les vies de col·laboració institucional". Des que va arribar al càrrec, Sallent ha mostrat la seva voluntat de reforçar les relacions amb estaments de l'estat, amb jutges i fiscals, com ara en el seu discurs el Dia de les Esquadres, on va destacar la col·laboració que han tingut en moments "d'excepcionalitat i incerteses".

Summary: Segarra i Sallent constaten les "bones" relacions de la fiscalia amb Mossos en les seves funcions de policia judicial


El conjunt de les comunitats autònomes van establir la mitjana de pagament en 38,31 dies, 1,34 dies més que el registre del mes d’agost. L’administració central va fixar la mitjana de pagament en 46,89 dies al setembre, cosa que suposa una reducció de 2,81 dies en relació amb l’agost. La mitjana de pagament de les entitats locals en el període del tercer trimestre va ser de 63,20 dies, 1,46 dies menys que el segon trimestre.

Summary: La mitjana de pagament de la Generalitat al setembre baixa fins als 47,81 dies


La ministra de Sanitat, Dolors Montserrat, ha defensat aquest dilluns “ajustar” el sistema de copagament farmacèutic als jubilats amb ingressos d’entre 18.000 i 100.000 euros en considerar que és una franja massa àmplia. “Qui més té hauria de pagar més”, ha subratllat la ministra en una entrevista a RNE, on ha manifestat que la passada legislatura es va establir “una manera més justa” però que ara caldria retocar.  Montserrat ha recordat que els jubilats amb ingressos d’entre 0 i 18.000 euros paguen un extra de 8 euros al mes pels seus medicaments i que el topall per als majors de 65 anys que cobren entre 18.000 i 100.000 euros anuals és de 13 euros al mes.

Summary: Montserrat defensa aplicar un copagament farmacèutic superior als jubilats que més cobren


Els Mossos d'Esquadra van detenir a La Jonquera (Alt Empordà) una dona, de 19 i de nacionalitat francesa, que tenia una ordre de detenció pendent d'un jutjat penal de Barcelona per un robatori. La policia la va localitzar en un pis d'un bloc que tenia les portes tapiades en el marc d'un dispositiu contra el frau elèctric. La dona, que tenia antecedents, va passar a disposició judicial el 9 de març i el jutge va decretar el seu ingrés a presó. Els fets es remunten al 8 de març quan els mossos van detectar quatre blocs de pisos del municipi que tenien els comptadors de llum manipulats. Per això, van organitzar un dispositiu conjunt amb operaris de la companyia elèctrica. En total, van localitzar nou habitatges i un aparcament connectats de manera irregular i que realitzaven un ús fraudulent del fluid elèctric. Mentre feien l'actuació, els agents van veure com en un edifici que tenia les portes dels pisos tapiades hi havia moviment de persones. La policia va accedir-ho pel teulat per fer les comprovacions i hi va trobar una parella. Durant la identificació, van localitzar la dona i la van detenir.

Summary: Enxampen en un pis a La Jonquera una dona buscada per un robatori a Barcelona i el jutge l'envia a presó


El magistrat del Tribunal Suprem Andrés Martínez Arrieta, instructor de la causa oberta contra el jutge del Tribunal Constitucional Fernando Valdés, proposa obrir judici per presumpte maltractament. El magistrat instructor veu indicis de delicte i, per això, ha acordat en una interlocutòria d'aquest dimecres continuar amb la tramitació de les diligències prèvies mitjançant procediment abreujat. Martínez Arrieta dona trasllat a la Fiscalia perquè en un termini de 10 dies sol·liciti obrir judici oral o el sobreseïment de la causa. Valdés va ser detingut l'11 d'agost passat al seu domicili després que dos veïns avisessin la Guàrdia Civil que hi havia una dona demanant auxili en un balcó.

Summary: El Suprem proposa obrir judici contra el magistrat del TC per presumpte maltractament


Pugen a vuit les persones de col·lectius independentistes com Arran o el Sindicat d'Estudiants dels Països Catalans (SEPC) que els Mossos d'Esquadra han detingut al llarg d'aquest dimecres per presumptes desordres públics en diverses accions de protesta que van tenir lloc entre el desembre i el maig passat. En paral·lel, i segons han confirmat a l'ACN fonts de la defensa dels afectats, tres dels detinguts, menors d'edat, han estat deixats en llibertat per petició de la Fiscalia. Les mateixes fonts, que consideren un "escarment" l'acció encapçalada pels Mossos d'Esquadra, denuncien que se'ls vol atribuir organització criminal, una tipificació al seu parer difícil d'aplicar tenint en compte que els detinguts no es coneixen entre ells. (S'afegeix el detall del vuitè detingut) Un dels advocats dels detinguts, Xavier Monge, dona per fet en declaracions a l'ACN que tots els majors d'edat passaran a disposició judicial com a mínim demà, i que avui no sortiran de les dependències policials. Tenint en compte el que se'ls atribueix –desordres públics, atemptats als agents de l'autoritat, lesions i coaccions- i les "manifestacions ben reconegudes" on s'haurien produït aquests fets, com en les "assentades" de protesta per la celebració del Consell de Ministres a Barcelona el 21 de desembre passat, la defensa considera que tot plegat respon a un "escarment presentència" que espera que no prosperi als jutjats. D'altra banda, Monge ha criticat que, en almenys una de les dues detencions que hi ha hagut després de les cinc primeres, la persona ha estat detinguda després de respondre a la citació prèvia que li havia fet la policia catalana, una actitud que ha qualificat de "trampa". Les detencions, dutes a terme per la comissaria general d'informació, s'han fet principalment a la ciutat de Barcelona i la policia catalana no descarta que n'hi hagi més, ja que l'operació continua oberta. També s'han citat a diverses persones com a investigats, per fets comesos en aquest període.

Summary: ACTUALIZACIÓ:Pugen a vuit els detinguts de col·lectius independentistes per desordres públics en diverses accions de protesta


Els dos professors que exercien de mediadors en el conflicte entre els estudiants que okupen el despatx del rector de la Universitat de Lleida (UdL) i el rectorat, Estanislau Fons i Manel López, han abandonat la negociació, segons han informat ells mateixos a través d'un comunicat on consideren que la seva funció ''no té possibilitats d'èxit''. Després de redactar un document que podia servir de base per a la negociació, segons ha explicat el vicerector Jesús Avilla, l'Assemblea de Lletres estava d'acord a negociar un dels punts claus d'aquest, que és el ''respecte al lliure exercici de les activitats docents'' i per tant a què la subdelegada del govern espanyol a Lleida, Inma Manso, pugui continuar fent classes. Això no obstant, l'Assemblea d'Okupació es nega a acceptar aquest punt segons el vicerector que també ha dit que es convocarà un consell de govern extraordinari per avaluar la situació. L'okupació va començar el dia 17 de maig. Els professors que fins ara havien actuat de mediadors en el conflicte han explicat que després d'una setmana reunint-se amb el consell de direcció de la universitat, encapçalat pel rector, i amb representants de persones que ocupen el rectorat, i recollint les propostes d'ambdues parts, van elaborar un text de síntesi amb ''l'ànim d'arribar a un document que permetés posar fi a l'ocupació de manera acordada''. Segons els professors, ahir dimarts a la nit, el text havia estat acceptat pel consell de direcció com a document per acabar de perfilar un acord, i aprovat per l'Assemblea de Lletres. Això no obstant, la posterior reunió de l'Assemblea d'Okupació no el va aprovar, tot i que, segons van indicar, continuaran debatent-lo. Els mateixos professors asseguren que a totes les converses, la representació de les persones ocupants ''no ha assumit com a propi'' el que apareix com a punt 3 de l'escrit, que sempre ha sigut considerat com a ''irrenunciable'' per part del consell de direcció. Es tracta del punt que fa referència a què ''l'Assemblea d'estudiants es compromet a respectar el lliure exercici de les activitats docents i acadèmiques del conjunt del professorat i del conjunt dels estudiants''.  Els fins ara mediadors desconeixen si la retirada d'aquest punt hauria dut a un acord efectiu.

Summary: Els mediadors en l'okupació del rectorat de la UdL abandonen la negociació


El portaveu adjunt de JxCat evita fer més valoracions i es remet a les paraules del presidenciable i de Puigdemont ACN Barcelona.-El portaveu adjunt de JxCat, Eduard Pujol, ha considerat aquest dijous al vespre que la designació de Quim Torra com a nou candidat a la investidura com a president, per boca de Carles Puigdemont, és “un fet d’una transcendència enorme”. Sense voler fer més valoracions en sortir del Parlament poc després de conèixer’s la decisió, Pujol s’ha remés a “les paraules del candidat i les de Puigdemont”. “La intervenció del president ha estat molt clara”, s’ha limitat a dir, tot avançant que divendres faran més valoracions al respecte des de JxCat.

Summary: Pujol considera la designació de Torra com a candidat “un fet d’una transcendència enorme”


Barcelona acollirà entre el 27 de maig i l'1 de juny de la 26a edició del Congrés Internacional d'Infermeres, l'esdeveniment mundial més important del sector que a Catalunya ocupa 50,000 persones. L'organització espera reunir a la capital catalana fins a 15.000 professionals que abordaran la innovació en cures, la contribució d'aquests professionals en polítiques de salut i la importància de la recerca en l'àmbit. La polèmica prescripció infermera també hi serà present. I precisament, a la presentació, el conseller de Salut Toni Comín, s'ha mostrat confiat en poder arribar a un acord amb consens professional però ha advertit que el Govern exercirà la seva responsabilitat si no és així.  El Congrés Internacional d'Infermeria, que té lloc cada 4 anys, se celebrarà enguany a Barcelona. Serà entre el 27 de maig i l'1 de juny i té per objectiu, posicionar la infermeria com a referent mundial i demostrar el desenvolupament educatiu i competencial en el sector infermer, així com debatre i analitzar els principals temes d'interès socioprofessionals per als assistents. Així ho ha explicat aquest divendres a Barcelona el president del Consejo General de Enfermería, Máximo González, que entre altres aspectes ha volgut elogiar el sistema nacional de salut, el paper de les infermeres i sobretot la seva formació, ressaltant que a l'Estat, el 100% són universitàries, una condició que no es dóna a països com EUA o Canadà.  El tema principal del Congrés és l'avantguarda en infermeria, per aquest motiu, la innovació en cures tindrà un paper predominant en les diferents conferències i taules rodones, que abordaran els temes més actuals de la professió, amb l'ànim de compartir experiències d'altres països i models. Per aquest motiu, doncs, la prescripció infermera també hi serà present. En la presentació, González ha ironitzat precisament en la polèmica existent per aquesta prescripció i ha defensat la capacitat del sector en aspectes com aquest i també en gestió clínica, reservada tradicionalment als metges.  En aquest sentit, el conseller de Salut, Toni Comín, ha recordat que a Catalunya hi ha pendent el decret que reguli aquesta prescripció i s'ha mostrat confiat on poder arribar a l'acord amb els diferents professionals, ha advertit però, que si no s'hi arriba, el Govern exercirà la seva responsabilitat. Comín també ha destacat que s'està treballant per canviar el model d'atenció en salut, i posar el malalt crònic al centre, i ha destacat que la professió infermera hi ha de tenir un paper cabdal. Des del Col·legi d'Infermers i Infermeres de Barcelona, el seu president, Albert Tort, ha demanat precisament que les administracions s'impliquin amb la professió per fer-la més visible.  Record de treballs presentats Máximo González també ha destacat que per al Congrés d'Infermeria s'ha superat el record en 'abstracts', és a dir, resums presentats, que han arribat als 4.485, un 37,5% en castellà. Des de Catalunya s'han presentat 603 resums, i és la comunitat que més n'ha aportat.  Tot i que el ritme d'inscripcions, de moment, no respon a les expectatives, González s'ha mostrat convençut que el Congrés podrà superar els 10.000 assistents. Per fer-ho possible, ha fet precisament una crida als infermers catalans, que de moment n'hi ha 1.000 d'inscrits, per poder complir les previsions de 3.000. El Congrés comptarà amb 4 ponències, 8 taules rodones, 2.500 presentacions i 80 ponents internacionals.

Summary: Barcelona espera reunir més de 10.000 infermeres en el 26è Congrés Internacional de la professió


Els operatius de la Guàrdia Civil contra les falsificacions a la Jonquera (Alt Empordà) i Lloret de Mar (Selva) s'han saldat amb un total de 3.000 peces de la marca Michael Kors comissades i valorades en 534.000 euros. La policia va endegar les actuacions la setmana passada arran de la denúncia d'aquesta coneguda marca de roba i complements. La primera intervenció de l'operatiu denominat 'Operació Metracrilato' es va realitzar a la zona comercial de la Jonquera el 6 de setembre, on una cinquantena d'efectius van inspeccionar cinc locals i van comissar 1.800 productes d'aquesta marca entre els quals hi havia cinturons i bosses de mà valorades en 252.000 euros. També es van endur diversos anagrames de la marca amb material per a ser enganxades i cosides a les peces. La segona fase de l'operació es va fer l'endemà a Lloret amb la participació del mateix nombre d'efectius, que van inspeccionar sis locals i van comissar 1.200 peces falsificades i valorades en 282.000 euros. La policia va citar en qualitat d'investigats els dotze propietaris dels locals per presumptes delictes contra la propietat industrial Els dos operatius de la Guàrdia Civil contra les falsificacions ha acabat amb 3.000 peces comissades i valorades en més de 500.000 euros. Les intervencions es van fer en diversos locals de la Jonquera i de Lloret de Mar entre els dies 6 i 7 de setembre. En total, hi van participar una cinquantena d'agents. En totes les intervencions, la policia va comptar amb un pèrit de la companyia Michael Kors per determinar l'autenticitat dels productes.   Des del cos destaquen que els propietaris dels dotze establiments inspeccionats van prendre "mesures de seguretat" per evitar l'actuació de la policia. Entre elles, l'existència de persones situades a les proximitats dels locals que si observen moviments estranys alertaven de la presència policial i els responsables dels locals els tancaven.  Això va provocar, segons la benemèrita, que una de les botigues abaixés la persiana deixant tancades a dins a dues persones de nacionalitat francesa. La Guàrdia Civil les va auxiliar quan va sentir els crits de socors. El propietari i l'encarregat del local, que van fugir del lloc, van acabar detinguts per un presumpte delicte de detenció il·legal.  Posteriorment, la policia va citar a declarar en qualitat d'investigats als dotze propietaris per presumptes delictes contra la propietat intel·lectual.

Summary: Els operatius contra les falsificacions a la Jonquera i Lloret se salden amb 3.000 peces comissades valorades en 534.000 euros


L'empresa automobilística Nissan ha confirmat aquest dijous a les administracions i als sindicats que tanca les seves plantes a Catalunya. L'empresa ja ha notificat al govern espanyol el tancament de les fàbriques de la Zona Franca, Montcada i Reixac i Sant Andreu, segons ha informat l'executiu de Pedro Sánchez. Els representants dels treballadors han rebut la notícia una hora abans de la roda de premsa del conseller delegat de Nissan, Makoto Uchida, que a partir de les deu del matí farà públics els plans de a companyia i donarà els resultats financers de l'últim exercici. Molts d'ells es concentren a les portes dels seus centres de treball per protestar.  Nissan és la segona planta automobilística del país i dona feina a 3.000 persones. A més, segons els sindicats, se'n poden veure afectats 20.000 llocs de treball. De fet, es tracta de la segona planta automobilística del país.  La marxa de Nissan posa fi a 40 anys d'història de l'empresa a Catalunya.  Les instal·lacions de la multinacional -Zona Franca, Montcada i Reixac, Sant Andreu, el centre de distribució al port i la planta de recanvis- representen l'1,3% del PIB de Catalunya i el 7% del producte industrial català. La plantilla està en vaga indefinida des del 4 de maig, quan la direcció volia tornar a obrir una línia de producció per atendre una comanda de Mercedes-Benz que s'havia d'entregar a finals de mes. La planta de la Zona Franca ha anat perdent producció fins a quedar-se en un 30% de la seva capacitat i amb només tres models eNV200, Nissan Navara i Renault Alaskan. La pickup Mercedes Clase X ha de deixar de produir-se aquest més. Abans de la pandèmia de la covid-19, els sindicats es van reunir amb el president de Nissan Europa, Gianluca De Ficchy, que els va assegurar que el futur de Nissan es coneixeria abans de l'estiu.  Els sindicats han denunciat que des de llavors no han tingut comunicacions clares per part de la companyia. Davant la incertesa i els rumors de possible tancament, els treballadors van decidir iniciar un seguit de protestes en els mesos de gener i febrer que van quedar aturades per la pandèmia. El tancament de Nissan a Catalunya arriba després que l'empresa nipona anunciés una retallada del 20% de la producció mundial fins al 2023 per fer front a la caiguda de la demanda, el canvi de criteris dels consumidors i l'electrificació de la companyia. En només nou mesos, la companyia que dirigeix Makoto Uchida ha vist com els seus beneficis queien un 87,6% i les pèrdues s'enfilaven per sobre dels 800 milions d'euros. De fet, Renault, Nissan i Mitsubishi es repartirà zones geogràfiques d'influència i el lideratge en determinats segments del mercat i tipus de vehicle per reduir en un 40% els seus costos. La decisió implica que la francesa Renault sigui l'encarregada del negoci a Europa. Nissan pretén centrar-se en el negoci a la Xina, Amèrica del Nord i el Japó, mentre que Mitsubishi liderarà l'aliança al sud-est asiàtic i Oceania. La producció que es centralitza la Zona Franca, per tant, queda en mans de Renault, soci de l'Aliança amb Nissan i Mitsubishi i podria moure's a França.    Tant el Govern com l'executiu espanyol han advertit a Nissan que li sortirà car tancar. El secretari general d'Indústria i Pime, Raul Blanco, va xifrar en 1.000 milions la factura a pagar abans de marxar de Catalunya i 300 milions el cost d'invertir en la planta. Origens de Motor Ibérica L'orígen de Motor Ibérica es remunta fa un segle, el 1920, amb la fàbrica que Henry Ford va decidir instal·lar a Cadis. El centre es va traslladar a la capital catalana al cap de tres anys i es va instal·lar al Poblenou. Trenta anys més tard i en plena dictadura, Ford va marxar d'Espanya, l'empresa es va nacionalitzar i va passar a anomenar-se Motor Ibérica, tot i que el seu nom comercial era Ebro i es dedicava a produir camions, tractors i maquinària per construir obres públiques. No va ser fins al 1967 que la producció es va traslladar a la Zona Franca. Nissan va adquirir part de la companyia el 1980, comprant les accions que eren propietat de la multinacional Massey Ferguson, constructora de tractors. Al cap de tres anys, la planta va fabricar el primer model de la marca nipona: el Nissan Patrol. Deu anys després, la producció va agumentar de forma significativa amb el llançament del tot terreny Terrano II, un model que va sumar el 15% de la fabricació total de la planta fins al 1999. El 2007 la planta de la Zona Franca va arribar al pic de producció amb 193.000 vehicles. L'etapa més incerta de Nissan a Catalunya va començar amb la crisi financera, que va deixar tocada la producció. Al 2009 es van acomiadar 700 persones en un ERO.  El 2014 es va començar a produir el primer model elèctric i la fàbrica es va convertir en l'únic centre mundial de la multinacional japonesa que fabrica la furgoneta e-NV200. Fa un any, els baixos nivells de producció van portar a la direcció i als sindicats a acordar 550 prejubilacions i 50 baixes voluntàries. A canvi, la companyia va proposar invertir 70 milions d'euros per a una nova planta de pintura.

Summary: Nissan confirma el tancament de les seves plantes a Catalunya